നരേന്ദ്ര മോദിയുടെ ആശീര്വാദം നമുക്കുണ്ട്, എന്നാല് ഹരിയാനയില് അദ്ദേഹത്തിന്റെ പേര് പറഞ്ഞ് മാത്രം ഇനിയും വോട് നേടി ജയിക്കാമെന്ന് ഉറപ്പില്ല: കേന്ദ്ര സഹമന്ത്രി ചണ്ഡീഗഡ്: 14.10.2021 പ്രധാനമന്ത്രി നരേന്ദ്ര മോദിയുടെ ആശീര്വാദം ഉണ്ടെങ്കിലും ഇനിയും അദ്ദേഹത്തിന്റെ പേര് പറഞ്ഞ് മാത്രം തെരഞ്ഞെടുപ്പില് ജയിക്കാനാകുമെന്ന് തോന്നുന്നില്ലെന്ന് കേന്ദ്ര സഹമന്ത്രി റാവു ഇന്ദര്ജിത് സിങ്. ഹരിയാനയില് ബി ജെ പിയുടെ ആഭ്യന്തര യോഗത്തിനിടെയായിരുന്നു കേന്ദ്ര കോര്പറേറ്റ് കാര്യ സഹമന്ത്രിയായ റാവു ഇന്ദര്ജിത് സിങ്ങിന്റെ അഭിപ്രായ പ്രകടനം. നരേന്ദ്ര മോദിയുടെ ആശീര്വാദം നമുക്കുണ്ട്. എന്നാല് ഹരിയാനയില് മോദിയുടെ പേര് പറഞ്ഞ് മാത്രം ഇനിയും വോട് നേടി ജയിക്കാമെന്ന് ഉറപ്പില്ല. മോദിയുടെ പേരില് ആളുകള് വോട് ചെയ്യണമെന്നതായിരിക്കാം നമ്മുടെ ആഗ്രഹം. എന്നാല്, താഴെത്തട്ടില് പ്രവര്ത്തിക്കുന്ന ബി ജെ പി പ്രവര്ത്തകരുടെ പ്രവര്ത്തനത്തിന്റെ ഫലം പോലെയിരിക്കും വോടുകള് ലഭിക്കുക അദ്ദേഹം പറഞ്ഞു. 2014ല് ബി ജെ പിക്ക് അധികാരം കിട്ടിയത് മോദിയുടെ പേരിലാണെന്നതില് തര്ക്കമില്ല. എല്ലാ സംസ്ഥാനങ്ങളിലും അത് തരംഗം സൃഷ്ടിച്ചിരുന്നു. ഹരിയാനയില് ആദ്യമായി നമുക്ക് സര്കാര് രൂപീകരിക്കാനായി. രണ്ടാംതവണയും നമുക്ക് അധികാരം ലഭിച്ചു. എന്നാല്, അടുത്ത തവണ മറ്റൊരു കക്ഷിക്ക് അവസരം ലഭിക്കാനും സാധ്യതയുണ്ട്. ഭൂരിപക്ഷത്തിനാവശ്യമായ 45 സീറ്റുകള് നിലനിര്ത്താനാകുമോയെന്നതാണ് നമ്മള് ചിന്തിക്കേണ്ടത് ബി ജെ പി പ്രവര്ത്തകര്ക്കും മുതിര്ന്ന നേതാക്കള്ക്കുമായി സംഘടിപ്പിച്ച യോഗത്തില് റാവു ഇന്ദര്ജിത് സിങ് പറഞ്ഞു. 2024ലാണ് ഹരിയാനയില് നിയമസഭ തെരഞ്ഞെടുപ്പ് നടക്കാനിരിക്കുന്നത്. 90 നിയമസഭ സീറ്റുകളാണുള്ളത്. 2014ല് ബി ജെ പിക്ക് 47ഉം 2019ല് 40ഉം സീറ്റുകളാണ് ലഭിച്ചത്.